REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/9-18

25. januar 2018. godine

B e o g r a d

ZAPISNIK

23. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 25. JANUARA 2018. GODINE

Sednica je počela u 12.00 časova.

Sednicom je predsedavala Stefana Miladinović, zamenik predsednika Odbora.

Sednici su prisustvovali članovi Odbora: Dragan Vesović, Dragan Jovanović, dr Vladimir Orlić, Ognjen Pantović, Snežana B. Petrović, Dalibor Radičević i Ivana Stojiljković.

Sednici su prisustvovali zamenici članova Odbora: Ivana Nikolić (zamenik Jovice Jevtića), Goran Kovačević (zamenik Zorana Milekića) i Radoslav Cokić (zamenik Katarine Rakić).

Sednici nisu prisustvovali članovi Odbora: Jasmina Karanac, Nenad Konstantinović, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

Sednici su prisustvovali iz Ministarstva, trgovine, turizma i telekomunikacija: Tatjana Matić, državni sekretar, Milan Dobrijević, rukovodilac grupe za razvoj Digitalne agende, Natalija Radoja, šef Odseka za regulativu, planiranje i analizu u oblasti informacionog društva, Tatjana Andan, načelnik Odeljenja za planiranje, razvoj i nadzor u oblasti elektronskih komunikacija, Ivan Ivanović, savetnik u Grupi za regulativu u oblasti elektronskih komunikacija i Marija Vučinić, načelnik Odeljenja za poštanski saobraćaj i nadzor.

Odbor je, jednoglasno, u skladu sa predlogom zamenika predsednika Odbora usvojio sledeći:

D n e v n i r e d

1. Razmatranje Izveštaja o radu Ministarstva trgovine, turizma i telekomunikacija za period od 1. aprila 2017. godine do 30. juna 2017. godine (broj 02-2226/17 od 18. 08. 2017. godine);

2. Razmatranje Izveštaja o radu Ministarstva trgovine, turizma i telekomunikacija za period od 1. jula 2017. godine do 30. septembra 2017. godine (broj 02-3456/17 od 10. 11. 2017. godine);

3. Razmatranje predstavki na predlog Radne grupe Odbora.

Odbor je, jednoglasno usvojio Zapisnik 21. Sednice odbora održane 18. oktobra (11 glasova za) i Zapisnik 22. sednice Odbora održane 23. novembra 2017. godine (11 glasova za ).

Pre prelaska na razmatranje utvrđenog dnevnog reda zamenik predsednika Odbora je predložila da se obavi zajednički pretres prve dve tačke dnevnog reda. Odbor je, jednoglasno (11 glasova za), prihvatio predlog.

Prva i druga tačka dnevnog reda:

**- Razmatranje Izveštaja o radu Ministarstva trgovine, turizma i telekomunikacija za period od 1. aprila 2017. godine do 30. juna 2017. godine;**

**- Razmatranje Izveštaja o radu Ministarstva trgovine, turizma i telekomunikacija za period od 1. jula 2017. godine do 30. septembra 2017. godine.**

Na početku izlaganja državni sekretar, Tatjana Matić, je istakla da su u Sektoru za elektronske komunikacije i poštanski saobraćaj u navedenom periodu glavne aktivnosti bile zakonodavne i usmerene pre svega na izradu sistemskih zakona u ovoj oblasti. Pored toga u ovom periodu je pripremljen i nacrt Zakona o potvrđivanju završnih akata Svetske konferencije o radio- komunikacijama koji je dostavljen na mišljenje svim nadležnim organima i organizacijama. Takođe, Ministarstvo je pripremilo Strategiju razvoja mreža nove generacije do 2023. godine koja će postaviti glavne pravce i ciljeve uspešnog razvoja širokopojasnih mreža i servisa u Republici Srbiji. Inače, pored Zakona o širokopojasnoj i komunikacionoj infrastrukturi Strategija na kojoj se radi predstavlja ulaganje u pojas širokopojasnog pristupa i predstavljaće jedno od strateških opredeljenja u budućem radu imajući u vidu da ulaganje u ovu oblast direktno utiče na rast bruto društvenog proizvoda, konkurentnost svih sektora privrede i unapređenje kvaliteta života građana. Strategija definiše mere koje će organima državne uprave omogućiti primenu novih tehnologija, porast ukupne vrednosti indeksa konkurentnosti, obezbediti dostupnost infrastrukturi elektronskih komunikacija i proširiti skup usluga, kako rezidencijalnim tako i poslovnim korisnicima. Javna rasprava o predlogu Strategije je održana u periodu od 18. sertembra do 8. oktobra 2017. godine, a organizovan je i okrugli sto u Privrednoj komori Republike Srbije 22. septembra 2017. godine. U ovom periodu je pristupljeno izradi mapa dostupnosti širokopojasnog pristupa internetu, kao i analizi trenutne ponude širokopojasnih servisa. Započeta je i relizacija projekta pod nazivom „Nacionalni program za razvoj širokopojasnog pristupa“. Ovaj projekat uključuje analizu i planove, kao i procenu troškova za dalji razvoj širokopojasnog pristupa a sprovodi se uz podršku Evropske banke za obnovu i razvoj. Krajnji cilj Projekta je kvantitativna procena ekonomske opravdanosti investicija u mrežu koja će odgovarati budućim potrebama, uzimajući u obzir postojeće investicione planove pre svega operatora.

Pored navedenog, u ovom periodu Ministarstvo je dobilo obaveštenje da je upućen poziv Republici Srbiji da dostavi svoju pregovaračku poziciju za pregovore o poglavlju 10. U skladu sa Uputstvom za izradu pregovaračke pozicije Ministarstvo je počelo pripremu materijala.

Kada su u pitanju redovne aktivnosti koje se odnose na inspekcijski nadzor u oblasti elektronskih komunikacija odgovoreno je na 55 predstavki u navedenom periodu. Zatim, Ministarstvo se priključilo sistemu elektronskog izdavanja građevinskih dozvola kroz centralizovanu softversku aplikaciju za objedinjenu proceduru. Odeljenje za poštanski saobraćaj i nadzor je na sednici Vlade Republike Srbije održane 7. septembra 2017. godine usvojilo Strategiju razvoja poštanskih usluga u Republici Srbiji, što predstavlja strateški dokument kojim su utvrđeni ciljevi razvoja i unapređenja tržišta poštanskih usluga, kao i osnovna načela i smernice za realizaciju strateških ciljeva poštanskih usluga u Republici Srbiji za period od 2017. godine do 2020. godine. Pored toga, pripremljen je i Nacrt Zakona o potvrđivanju akata Svetskog poštanskog saveza i prosleđen organima državne uprave radi pribavljanja neophodnih mišljenja.

Kada je u pitanju Sektor za informaciono društo, Vlada Republike Srbije je 17. avgusta 2017. godine usvojila Predlog zakona o elektronskom dokumentu, elektronskoj indentifikaciji i uslugama od poverenja u elektronskom poslovanju. Ovo je zanačajan sistemski zakon ključan za dalju digitalizaciji kako državne uprave, tako i privrednih društava. Predloženim zakonom se izjednačava pravno dejstvo elektronskog dokumenta sa papirnim, a pored elektronskog potpisa i vremenskog žiga predviđaju se nove kvalifikovane usluge od poverenja u elektronskom poslovanju, a to je pre svega elektronski pečat, elektronska dostava, čuvanje elektronskih dokumenata i autentikacija veb sajtova. Zakon je u potpunosti usklađen sa novom evropskom regulativom u ovoj oblasti i očekuje se da će njegova primena doneti brojne koristi građanima, privredi i državi. U Sektoru za informaciono društvo u navedenom periodu je realizovan Projekat povezivanja svih osnovnih i srednjih škola na internet mrežu. U periodu do septembra 2017. godine povezano je ukupno 1573 škole od ukupno 1750. Ovim povezivanjem škole nisu dobile samo stabilan, bezbedan i besplatan internet već i aktivnu zaštitu, onlajn podršku, kao i mogućnost korišćenja međunarodnih usluga elektronske edukacije. U odnosu na klasičan komercijalan priključak prednost ovog povezivanja je mogućnost filtriranja sadržaja sajtova sa štetnim i neprimerenim sadržajem. Takođe, u navedenom periodu Ministarstvo je raspisalo javni konkurs za dodelu sredstava za programe u oblasti razvoja informacionog društva. Pored programa koji se odnosi na takmičenja u oblasti računarstva, matematike i fizike u ovom konkursu po prvi put je istaknut program obuka za penzionere u cilju podizanja nivoa digitalne pismenosti. Nacionalni kontakt centar za bezbednost dece na internetu je nastavio sa radom. Održane su prezentacije u osnovnim školama na kojima su i deca i roditelji edukovani o rizicima i opasnostima, koje postoje na internetu. Zabeleženo je oko 2000 poziva Nacionalnom kontakt centru za bezbednost dece na internetu, gde je jedan deo predmeta sa elementima krivičnog dela prosleđen MUP u, a jedan deo tužilaštvu. Svi ti predmeti se obrađuju, a nadležne institucije preduzimaju određene aktivnosti.

S obzirom da nije bilo prijavljenih članova Odbora za diskusiju rasprava je zaključena.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period od 1. aprila 2017. godine do 30. juna 2017. godine i odlučio, većinom glasova (9 za, 2 član Odbora nisu glasala), da ga prihvati.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period od 1. jula 2017. godine do 30. septembra 2017. godine i odlučio, većinom glasova (10 za, 1 član Odbora nije glasao), da ga prihvati.

Treća tačka dnevnog reda - **Razmatranje predstavki upućenih Odboru**

Povodom ove tačke dnevnog reda zamenik predsednika Odbora dala je reč izvestiocu Radne grupe Odbora za predstavke Ivani Stojiljković.

Narodni poslanik Ivana Stojiljković je obavestila Odbor da je Radna grupa na sastanku održanom 25. januara 2018. godine razmotrila sedam pristiglih podnesaka i odlučila sledeće o daljem postupanju:

- Povodom Predstavke Dobrile Petrović iz Beograda, u vezi sa zaštitom prava zakupaca stanova na neodređeno vreme (broj 07-1926/17) – biće prosleđen dopis podnosiocu da je Odbor predstavku razmotrio infomrativno, s obzirom da je na osnovu člana 44. stav 1. alineja 8. i člana 51. Poslovnika Narodne skupštine Odbor za pravosuđe, državnu upravu i lokalnu samoupravu nadležan za dalje postupanje;

- Predstavka Dušice Vukotić i Beograda, u vezi sa žalbom na rad JKP „Beogradski vodovod i kanalizacija“ (broj 07-3536/17) - biće prosleđena JKP „Beogradski vodovod i kanalizacija“ na dalje postupanje;

- Predstavka Ljiljane Pešić iz Obrenovca, u vezi sa pritužbom na rad Katastra nepokretnosti Obrenovac, Komunalne i Građevinske inspekcije Gradske opštine Obrenovac (broj 07-3549/17) - biće prosleđena Katastru nepokretnosti Gradske opštine Obrenovac na dalje postupanje;

- Zahtev za Mišljenje upućen od strane Inženjerske komore Srbije, u vezi sa Predlogom Statuta Inženjerske komore Srbije (broj 351-3601/17) - biće prosleđen Ministarstvu građevinarstva, saobraćaja i infrastrukture na dalje postupanje;

- Predstavka Zlativoja Pešića iz Leskovca (broj 07-3711/17) – biće upućena Gradskoj upravi za urbanizam istambeno-komunalne delatnosti grada Leskovca na dalje postupanje;

- Predstavka Dobrosava Stamenkovića iz Niša, u vezi sa primedbom na rešenje o građevinskoj dozvoli (broj 07-4137/17) – biće prosleđena opštini Merošina na dalje postupanje;

- Povodom ponovljene Predstavka Radomira Markovića iz Beograda, u vezi sa žalbom na rad JP „Pošta Srbije“ (broj 07-1886/13) - biće prosleđen dopis podnosiocu da je Odbor preduzeo sve mere u vezi sa svojim nadležnostima imajući u vidu da je podnete podneske iste ili slične sadržine razmatrao na 3. sednici Odbora održanoj 26. 09. 2016. godine i 14. sednici Odbora održanoj 17. 05. 2017. godine, kao i da mu je lično 27. 11. 2017. godine služba Odbora uručila fotokopije odgovora: JP „Pošte Srbije“ i Ministarstva trgovine, turizma i telekomunikacija Republike Srbije, za koje je tvrdio da ih nije dobio.

Odbor je, jednoglasno (11 za), odlučio da prihvati predloge Radne grupe za postupanje povodom svakog podneska.

\*

\* \*

Na sednici Odbora vođen je tonski zapis.

Sednica je zaključena u 12.40 časova.

SEKRETAR ODBORA ZAMENIK PREDSEDNIK ODBORA

Biljana Ilić Stefana Miladinović